<classify> MIRADI 54 ya maendeleo yenye thamani ya Sh bilioni 44.9 inatarajiwa kupitiwa, kuwekwa mawe ya msingi na kuzinduliwa na mwenge wa uhuru mwaka huu mkoani Tanga. Hayo yalibainishwa na Mkuu wa Mkoa wa Tanga Martin Shigella katika makabidhiano ya Mwenge wa Uhuru kutoka Mkoa wa Kilimanjaro katika kijiji cha Mkomazi mpakani mwa Kilimanjaro na Tanga.Alisema kati ya fedha hizo, zaidi ya Sh bilioni 27 ni kutoka serikali kuu; Sh 1,173,388,146 ni nguvu za wananchi; Sh 16,270,210,230 ni za wadau wa maendeleo na Sh 153,210,168 ni kutoka halmashauri. Ndugu kiongozi wa mbio za Mwenge Charles Kabeho, mwaka huu mkoani Tanga Mwenge wa Uhuru mwaka huu unatarajia kuzindua, kupitia na kuweka mawe ya msingi kwa miradi 54 kwenye halmashauri 11 za mkoa wa Tanga ambako utapita, alisema. Wakati huohuo Shigella alisema mkoa wa Tanga umejipanga na kujiimarisha katika uendelezaji wa sekta ya elimu bila malipo na uchumi wa viwanda.Alifafanua kuwa kuanzia Desemba mwaka 2015 mpaka mwaka 2018 Mkoa wa Tanga umepokea Sh bilioni 34 za elimu bure kwenda shule mbalimbali mkoani humo jambo ambalo limeleta hamasa na kuongeza idadi ya wanafunzi walioandikishwa na kujiunga katika shule za msingi na sekondari. Alisema idadi ya wanafunzi walioandikishwa darasa la kwanza mwaka huu ni 84,613 sawa na ongezeko la asilimia 30.2 kutoka wanafunzi 65,000 mwaka 2015. Wanafunzi waliojiunga kidato cha Kwanza mwaka huu ni 35,589 sawa na ongezeko la asilimia 20.2 kutoka wanafunzi 26,211 mwaka 2015  <topic>: KITAIFA 